
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	16 septembrie 2009

	Nr.
	27/411 


R A P O R T
asupra propunerii legislative privind completarea Legii nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 343 din 29 iunie 2009, cu dezbaterea pe fond, în procedură obişnuită, a propunerii legislative privind completarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul pozitiv al Consiliului Legislativ (nr.252/27.03.2009)
· avizul negativ al Consiliului Economic şi Social (618/7.04.2009)
· avizul negativ al Comisiei juridice, de disciplină şi imunităţi (nr.31/653/08.09.2009)

· punctul de vedere negativ al Guvernului (nr.797/31.03.2009).
Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul ca asiguraţii şi pensionarii care au lucrat până la data de 1 aprilie 2001, în locuri de muncă încadrate în grupa I şi a II-a de muncă, să beneficieze de o modificare a punctajelor anuale realizate în aceste perioade, respectiv cu 35% pentru perioadele în care au desfăşurat activităţi în locuri încadrate în grupa I de muncă şi cu 30% pentru perioadele în care au desfăşurat activităţi în locuri încadrate în grupa a II-a de muncă. De asemenea, se propune ca recalcularea pensiilor cuvenite sau aflate în plată ale persoanelor care au lucrat în grupa I şi a II-a de muncă, stabilite anterior intrării în vigoare a Legii nr.19/2000 să se efectueze din oficiu sau la cerere, de către Casa Naţională de Pensii şi Alte Drepturi de Asigurări Sociale şi să se acorde începând cu data de 1 ianuarie 2010.
Comisia propune Plenului Camerei Deputaţilor respingerea iniţiativei legislative întrucât, în conformitate cu prevederile actuale ale art.782 şi art.1651 din Legea nr.19/2000, asiguraţii şi, respectiv, pensionarii care au desfăşurat activităţi în locuri încadrate în grupe superioare de muncă, potrivit legislaţiei anterioare datei de 1 aprilie 2001, beneficiază de majorarea punctajelor realizate în perioadele respective, după cum urmează:

a) cu 50% pentru perioadele în care au desfăşurat activităţi în locuri încadrate în grupa I de muncă;


b) cu 25% pentru perioadele în care au desfăţurat activităţi în locuri încadrate în grupa a II-a de muncă.

Aceste prevederi se vor aplica începând cu 1 ianuarie 2010.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 
La lucrările comisiei care a avut loc în 9 septembrie 2009 au fost prezenţi 18 deputaţi, din totalul de 19 membri ai comisiei.
Raportul comisiei a fost adoptat cu 17 voturi pentru şi un vot împotrivă.
Propunerea legislativă a fost respinsă de Senat în şedinţa din 24 iunie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena MESAROŞ

Întocmit,

Expert parlamentar Decebal Stănescu

